***Rimanom 6,23 „Lebo mzdou hriechu je smrť a darom Božej milosti je večný život v Ježišovi Kristovi, našom Pánovi.“***

Je mnoho náboženstiev, ktoré vedú ľudí k viere, že človek si Boha zmieri dobrými skutkami a po smrti získa večný, rajský život. Biblické posolstvo je úplne iné. Biblia nás učí, že ľudia boli pádom do hriechu oddelení od Hospodina, prišli o nesmrteľnosť a tým aj o večný život. Boh, vo svojej láske k nám, však prišiel s plánom, ktorý presahuje naše chápanie. Jediná možnosť totiž, ako vykúpiť ľudstvo z hriechu, bola obetovať svojho Syna Ježiša, ktorý musel zostúpiť na túto Zem, žiť tu a zomrieť ako obeť za naše hriechy. Ježiš to všetko podstúpil a ponúka nám spasenie a večný život zadarmo. Je to prejav úžasnej Božej lásky a nezaslúženej priazne k nám, hriešnym ľuďom.

**Štyri piliere záchrany pre večný život**

1. Spasenie (záchrana) je dar, prejav Božej milosti

2. Všetci sme sa ocitli mimo Božej slávy

3. Odlúčenie od Boha = smrť

4. Ježišova obeť nám daruje nový život

**Biblické texty:**

**Rimanom 6,23** „Lebo mzdou hriechu je smrť a darom Božej milosti je večný život v Ježišovi Kristovi, našom Pánovi.“

**Rimanom 3,23** „Lebo všetci zhrešili a nemajú Božiu slávu.“

**Rimanom 5,12.15.19** „...Cez jedného človeka vošiel do sveta hriech a cez hriech smrť. Takto prešla smrť na všetkých ľudí, pretože všetci zhrešili. S darom milosti to však nie je tak ako s priestupkom. Lebo ak pre priestupok jedného mnohí zomreli, oveľa viac sa v mnohých rozhojnila Božia milosť a dar z milosti jedného človeka, Ježiša Krista. Lebo ako neposlušnosťou jedného človeka sa mnohí stali hriešnikmi, tak aj poslušnosťou jedného sa mnohí stanú spravodlivými.“

**Efezským 2,8-9** „Veď ste spasení milosťou skrze vieru. A to nie je z vás, je to Boží dar. Nie zo skutkov, aby sa nikto nevystatoval.“

**1. Jána 4,8-9** „... Boh je láska. 9 Božia láska k nám sa prejavila v tom, že Boh poslal na svet svojho jednorodeného Syna, aby sme skrze neho mali život."

**2. Petrova 3,9** „Pán... je zhovievavý, lebo nechce, aby niekto zahynul, ale chce, aby sa všetci dali na pokánie.“

**2. Mojžišova 34,6–7** „...Hospodin, Hospodin! Milosrdný, láskavý, zhovievavý, veľmi milostivý a verný Boh! 7 Preukazuje milosť tisícom, odpúšťa vinu, zločin a hriech, ale nič nenecháva nepotrestané....“

**Ján 3,16** „Veď Boh tak miloval svet, že dal svojho jednorodeného Syna, aby nik, kto verí v neho, nezahynul, ale mal večný život.“

**1. Jána 5,12–13** „Kto má Syna, má život; kto nemá Božieho Syna, nemá život. Toto som napísal vám, čo veríte v meno Božieho Syna, aby ste vedeli, že máte večný život."